[Da Nordjyllands første store litteraturfestival, ORDKRAFT, sluttede lørdag havde den været besøgt af over 4.000 gæster. 50 af landets mest aktuelle forfattere var med på festivalen, der fandt sted i Aalborgs nye multi-kulturhus Nordkraft. I løbet af tre dage var der ikke kun bøger og litteratur. ORDKRAFT var også film, teater, musik, billedkunst og gastronomi - og for alle aldre. Fra Alberte Winding over Niarn til Jussi Adler-Olsen, Sara Blædel, Henrik Nordbrandt, Kirsten Thorup, Helle Helle, Maria Helleberg og Jens Chr. Grøndahl. Og da festivalen jo fandt sted på Nordkraft, var der undervejs sat særlig fokus på Jakob Ejersbo, der inden sin død i en ung alder skrev en af de mest roste danske romaner i nyere tid. "Nordkraft" er både filmatiseret og i foråret sat op som teaterforestilling. Arrangøren af festivalen, Foreningen ORDKRAFT, har allerede besluttet, at festivalen er kommet for at blive. I 2012 finder den sted fra 19. til 21. april, oplyste Aalborg Kongres og Kultur Centers direktør, Ernst Trillingsgaard.

Referat:
Litteraturfestivalen Ordkraft i Aalborg bliver en tilbagevendende begivenhed